วันนี้เตร็ดเตร่อยู่ย่านอารีย์ หิวไส้กิ่วหลังจากทำงานมาทั้งวัน และลืมกินข้าว! ลงมาจาก BTS อารีย์ ฝั่งตรงข้ามวิลล่า เดินย้อนมาด้านซอยพหล 7 ซักพักก็จะเจอร้านสีแดงๆ โลโก้หน้ายิ้มทะเล้นๆ "โชคดีติ่มซำ" นี่เองค่ะ ร้านแฟรนไชส์ติ่มซำชื่อดัง กระจัดกระจายไปทั่ว กทม.

ร้านนี้จะมากินตอนกี่โมงก็ไม่หวั่นเพราะร้านเปิด 24 ชม. สำหรับนักเที่ยวยามราตรีก็มาทานให้สร่างเมาได้ตลอด มีติ่มซำให้เลือกกว่า 60 เมนู บรรยากาศในร้านแบบจีนฟาสต์ฟู้ด สีขาวแดง ตามผนังก็มีเมนูเด็ด หรือโปรโมชั่นแปะอยู่ แคชเชียร์อยู่หน้าร้าน เข้าไปหน่อยก็จะมีตู้ติ่มซำและไอศครีมวางเรียงราย ชี้เลือกได้ หรือจะสั่งในเล่มเมนูก็ได้

แนะนำให้นั่งชั้น 2 บรรยากาศโอกว่ามาก แต่ถ้าคนไม่เยอะจะไม่เปิดชั้น 2 ค่ะ เคยมาทาน 2 รอบแล้วกับโชคดีติ่มซำ ซึ่งบอกได้เลยว่ารสชาติแต่ละรอบไม่เหมือนกัน รอบแรกไม่อร่อย รอบสองโอเคสมราคา มาลองรอบนี้อีกว่าจะเป็นไง (อาจจะอยู่ที่สาขา และช่วงเวลาที่มา)

ทางร้านโชคดีติ่มซำมีเมนูแนะนำหลักๆ 3 เมนูด้วยกันก็คือ กุ้งโชคดีซอส XO, ลูกชิ้นผักไต้หวัน, ปลาราดซอสเหล้าจีน 


== เมนูที่เราคิดว่าโอ ==

ตาหงส์ไส้กุ้ง (30.-) :: อันนี้รสชาติดีสุดละที่ทานมา พวกที่เป็นไส้กุ้งจะรสชาติโอเคค่ะ มีไข่แดงแปะด้านบน กับบล็อคโคลี่เบาๆ เข้ากันดีค่ะ

ปลาทอง (30.-) :: รสชาติเหมือนตาหงส์ไส้กุ้ง แต่แค่เปลี่ยนรูปลักษณ์ และไม่มีบล็อคโคลี่

ปอเปี๊ยะทอด (25.-) :: ต้องบอกเลยว่าที่นี่ทำของทอดรสชาติออกมากินได้มากกว่าของนึ่งมากๆ ปอเปี๊ยะชิ้นใหญ่ ด้านในเป็นวุ้นเส้นและไส้ต่างๆ รสชาติสมราคา ไม่แห้งคอ

ปลาราดซอสเหล้าจีน (59.-) :: ตัวปลาคล้ายๆ ปลาชุบแป้งทอด และราดซอสเหล้าจีนรสเข้มข้น


สาขานี้อาหารมาช้าบ้าง ยิ่งคนเยอะยิ่งช้า พนักงานไม่เก็บจานที่วางเต็มโต๊ะ บริการแบบส่งๆ อย่างตอนมาสั่งไปจะ 10 เมนูละ ดันมาบอกเราไปคิดเงินแปปแล้วให้อีกคนมารับออเดอร์แทน ต้องสั่งใหม่หมด -_- และรู้สึกว่าเค้าทำติ่มซำเตรียมไว้ก่อนแล้ว เอามานึ่งเสริฟ เลยขาดความสด
อย่างตัวเห็ดหูหนูที่สั่งมานี่ไร้ซึ่งความสด แห้งกรังเหมือนเห็ดดิบT_T ส่วนของทอดทำได้ดีกว่าของนึ่ง ที่จานไม่มีหยดน้ำมันติดมาเลย และรสชาติก็ไม่เลี่ยนน้ำมันอีกด้วย 

ส่วนแป้งติ่มซำบางจานเหมือนอาหารเวฟ คือจะติดกับกระดาษรองเข่ง และขนมจีบซาลาเปาใน 7-11 ยังอร่อยกว่าของที่นี่มาก เราทานตั้งแต่ยังเข่งละ 16.5 บ. ตอนนี้ขึ้นเกือบเท่าตัวแล้ว รสชาติไม่สมราคาที่ขึ้นเลย เมื่อก่อนยังดีกว่า ทานแล้วไม่อิ่มใจ ต้องเลือกสั่งให้ดี จะได้คุ้มค่ากับเงินที่เสียไป

อย่างวันนี้ทานสองคน หมดไป 784 บาท รวม vat แล้ว ซึ่งไม่คุ้มอย่างแรง กับรสชาติอาหารที่ไม่สดไม่อร่อย ก้บมื้อเกือบ 800.- ไม่อิ่มท้องและไม่อิ่มใจด้วย คิดว่า 800.- นี่นำเงินไปทานอย่างอื่นได้สมราคามากกว่า นี่คงเป็นครั้งสุดท้ายค่ะ

สรุป ทานมาเกือบ 30 เมนูของเรา มีไม่ถึง 5 เมนูที่คิดว่ารสโอเค ส่วนคำว่าอร่อย ร้านนี้ยังห่างไกล ถ้าอยากทานหลากหลาย แต่ไม่เน้นความสดอร่อย หรือจะทานขำๆ แก้เซงไม่กี่เมนู ก็พอโอเคอยู่ แต่ถ้าจะมากินเพื่อเสพความอร่อย ความอิ่มท้อง อิ่มใจ เรายังหาไม่ได้จากร้านนี้


ปล. นี่เป็นความคิดเห็นส่วนตัวนะคะ หากใครคิดเห็นต่างกันหรือไม่พอใจประการใดขออภัยด้วยค่า